Χαλκίδα, 24/02/2026

ΣΥΛΛΟΓΟΣ ΕΡΓΑΖΟΜΕΝΩΝ Γ.Ν.ΧΑΛΚΙΔΑΣ

ΚΑΤΑΓΓΕΛΙΑ
Εργολαβική εταιρεία στη Διοικητική Υπηρεσία 
του Νοσοκομείου Χαλκίδας

Ο Σύλλογος Εργαζομένων καταγγέλλει την είσοδο εργολαβικής εταιρείας στη Διοικητική Υπηρεσία του Νοσοκομείου Χαλκίδας.
	Την ώρα που το Γενικό Νοσοκομείο Χαλκίδας αντιμετωπίζει σοβαρές ελλείψεις προσωπικού — τόσο στη Διοικητική Υπηρεσία (έκδοση εισιτηρίων, γραμματείες, διοικητική υποστήριξη κλινικών) όσο και στις άλλες υπηρεσίες — δεν προκηρύσσονται μόνιμες θέσεις εργασίας.
	Αντίθετα, επιλέγεται η ανάθεση αρμοδιοτήτων σε εργολαβικές εταιρείες. Οι εταιρείες αυτές αναλαμβάνουν προσωπικό με συμβάσεις ορισμένου χρόνου (4–5 μηνών) και το διαθέτουν στο νοσοκομείο. Οι εργαζόμενοι που ήρθαν πρόσφατα στη Διοικητική Υπηρεσία δεν καλύπτουν νυχτερινές βάρδιες, Σαββατοκύριακα ή αργίες, με αποτέλεσμα το βάρος των νυχτερινών, των ΣΚ και των αργιών να συνεχίζει να το σηκώνει το ήδη επιβαρυμένο  προσωπικό.
	Παράλληλα, λόγω της σύντομης διάρκειας των συμβάσεων, οι εργαζόμενοι θα αποχωρήσουν τη στιγμή που θα αρχίσουν να εξοικειώνονται με τα καθήκοντά τους. Αυτό δημιουργεί ασυνέχεια στη λειτουργία των υπηρεσιών και δεν επιλύει ουσιαστικά το πρόβλημα υποστελέχωσης.

	Τίθεται, λοιπόν, ένα εύλογο ερώτημα: είναι το νοσοκομείο πλήρως ενήμερο για τους όρους των συμβάσεων που υπογράφηκαν και για τον τρόπο απασχόλησης του προσωπικού που διατέθηκε μέσω εργολάβων στη Διοικητική Υπηρεσία;
Η πρακτική αυτή:
· Δεν λύνει το πρόβλημα της υποστελέχωσης.
· Δημιουργεί εργασιακές σχέσεις με λιγότερη σταθερότητα και δικαιώματα.
· Ενισχύει τη γενίκευση των εργολαβιών στα νοσοκομεία (όπως ήδη συμβαίνει σε φύλαξη, καθαριότητα και σε τμήμα της Τεχνικής Υπηρεσίας).
· Εγείρει ερωτήματα για τη σταδιακή επέκταση του μοντέλου και σε άλλες υπηρεσίες.
	Η εμπειρία από την εφαρμογή εργολαβικών σχημάτων στον χώρο της υγείας δείχνει ότι συχνά συνδέονται με συμπίεση εργασιακών δικαιωμάτων και αυξημένο κόστος για το Δημόσιο μακροπρόθεσμα, χωρίς ουσιαστική ενίσχυση της ποιότητας των υπηρεσιών.
	Δεσμευόμαστε ότι το ζήτημα θα τεθεί στη συνάντηση που έχουμε ζητήσει με το Διοικητή του Νοσοκομείου.
 Ζητάμε:
· Άμεση προκήρυξη μόνιμων θέσεων προσωπικού.
· Κάλυψη των αναγκών της Διοικητικής Υπηρεσίας και των υπόλοιπων Υπηρεσιών με σταθερές εργασιακές σχέσεις.
· Διασφάλιση του Δημόσιου και Δωρεάν χαρακτήρα της υγείας.
Καλούμε όλους τους εργαζόμενους, να βρίσκονται σε ετοιμότητα και να συμμετέχουν συλλογικά στις αποφάσεις και στις κινητοποιήσεις του Σωματείου.

ΣΥΜΜΕΤΕΧΟΥΜΕ ΟΛΟΙ:
·  ΣΤΗ ΓΕΝΙΚΗ ΣΥΝΕΛΕΥΣΗ ΤΟΥ ΣΥΛΛΟΓΟΥ, την Πέμπτη 26 Φεβρουαρίου 11πμ-1μμ, στο Αμφιθέατρο.
· ΣΤΗΝ ΕΚΛΟΓΙΚΗ ΔΙΑΔΙΚΑΣΙΑ ΓΙΑ ΤΗΝ ΣΥΓΚΡΟΤΗΣΗ ΤΗΣ ΕΠΙΤΡΟΠΗΣ ΥΓΙΕΙΝΗΣ ΚΑΙ ΑΣΦΑΛΕΙΑΣ, την Πέμπτη 26 Φεβρουαρίου 1μμ-3μμ,  στο Αμφιθέατρο.
·  ΣΤΗ ΣΥΓΚΕΝΤΡΩΣΗ των Σωματείων, της ΑΔΕΔΥ, του Εργατικού Κέντρου Εύβοιας και της Ένωσης Συλλόγων Γονέων Χαλκίδας, το Σάββατο 28 Φλεβάρη 11 π.μ., στην Πλατεία Δικαστηρίων

